Správa zo zahraničnej pracovnej cesty
1. Účastník ZPC: Prof. RNDr. Jozef Noga, DrSc.
Výpočtové stredisko  SAV, Dúbravská cesta 9, 845 35 Bratislava	
2. Zahraničná pracovná cesta:
BRUSSELS, BELGICKO, cesta vykonaná v dňoch 17. 1. – 20. 1. 2016. Účelom cesty bola účasť na 18th PRACE AISBL Council Meeting 18.1.-19.1 2016 (ďalej Rada PRACE), ktorý sa konal v hoteli  Wiltcher’s, Avenue Louise, 71, 1050 Brussels. V zmysle zásad práce PRACE si náklady spojené s cestou svojho zástupcu financovala každá krajina sama. Pôvodný plánovaný dátum konania (2.-3. December 2015) bol posunutý vzhľadom na bezpečnostné riziko, ktoré v tom čase v Bruseli pretrvávalo.
3. Rámcový program pobytu:
Cesta sa uskutočnila na pozvanie elektronickou formou tajomníkom Rady PRACE Dr. Serge Bogaertsom. Po skončení zasadnutia Rady sa uskutočnilo spoločné zasadnutie Rady PRACE a Riadiaceho výboru pre vedu (Scientific Steering Committee). Programy oboch zasadnutí sú uvedené v prílohe 1. 
4. Stručný priebeh rokovaní:
Po otvorení a privítaní účastníkov predsedom Rady (Dr. Sanzio Bassini), sa postupne preberali témy 12 bodového schváleného programu. Bližšie informácie a pôvodné návrhy uznesení sú v elektronickej prílohe 2. V elektronickej prílohe 3 je sumár uznesení z Rady po zmenách uskutočnených počas zasadnutia. Zo sumáru preberaných bodov programu  vyberám:
	V prvom bloku „A. Inštitucionálne body“ (1-5) i) sa schválila agenda súčasného zasadnutia Rady, ii) predseda oznámil oficiálne podanie žiadosti Chorvátska o členstvo, spočiatku formou pozorovateľa, čo si nevyžadovalo hlasovanie v Rade, iii) sa schválila zápisnica z predchádzajúceho zasadnutia Rady (príloha 4); iv) tajomník Rady v krátkosti informoval o stave plnenia úloh a uznesení predchádzajúcej Rady – podrobná informácia je súčasťou prílohy 2.
	Druhý blok (body B 6-8) bol venovaný budúcemu smerovaniu PRACE. Bol mimoriadne dôležitý z hľadiska budúceho fungovania organizácie v etape PRACE 2.0. Po prednesených správach a analýzach pracovných skupín, diskusia k týmto bodom trvala prakticky celé popoludnie prvého dňa zasadnutia a značnú časť druhého dňa. Pôvodne sa očakávalo, že na tomto zasadnutí bude definitívne schválený model financovania a dokument definujúci túto etapu európskeho partnerstva v oblasti vysokovýkonného počítania. Nestalo sa tak, nakoľko sa nepodarilo vyriešiť legislatívno technický problém, ktorý môže nastať pri navrhovanom spôsobe dotácie od organizácie PRACE na prevádzku pre poskytovateľov vysokovýkonnej výpočtovej kapacity (Hosting members). Problém sa týka prípadného vynúteného platenia DPH, a tým zvýšenia nákladov na jednotku výkonu. Rada poverila pracovnú skupinu pre tento problém rozšíriť o zástupcu každého poskytovateľa a predložiť upravený model do nasledujúceho zasadnutia Rady (príloha 3 – item 6d). Ďaľším problémom odsunutia finálneho rozhodnutia bolo, že nie všetky členské krajiny do času konania odpovedali na predbežný záväzok pre navrhovaný model financovania PRACE (elektronická príloha 5). Nakoľko nedošlo k úplnému konsenzu, hľadá sa kompromisné riešenie, tak aby bola nepochybne úspešná doterajšia funkcionalita organizácie zachovaná. 
	Ostatné body tohto bloku boli venované technickým návrhom na vylepšenie funkčnosti aparátu a flexibility orgánov PRACE, a tým i vyvolaným zmenám, ktoré bude potrebné zapracovať do obnoveného štatútu organizácie. Týkalo sa to najmä upresnenia úloh a formalizácie strategickej pracovnej skupiny (strategic working group – SWG), úloh výkonného riaditeľa a pod. Podrobnejší návrh bude predložený na najbližšie zasadnutie Rady. Ďalším dôležitým výsledkom je uznesenie o participácii PRACE vo výzve EINFRA-11-2016 s projektom PRACE-5IP, s JSC Juelich ako hlavným koordinátorom, Súčasne bolo prijaté uznesenie, podľa ktorého sa členmi konzorcia môžu stať iba členské krajiny PRACE v čase, keď bude podpísaná etapa PRACE 2.0.
	 
	Blok C (body 9-12) už na základe predchádzajúcich diskusií nemusel byť dopodrobna preberaný a redukoval sa na krátku technickú správu predsedu Rady riaditeľov povereného dočasne i funkciou výkonného riaditeľa. Stanovil sa dátum a miesto konania nasledujúcej Rady PRACE - Barcelona (resp. Monastir Montserrat) v dňoch 22.-23.2.2016.
	
	Spoločné zasadnutie Riadiaceho výboru pre vedu s členmi Rady PRACE bolo venované najmä diskusiám o kvalite podávaných projektov, potrebách vedcov pre HPC infraštruktúru z hľadiska analýzy požiadaviek v rámci jednotlivých výziev PRACE a hľadaniu ciest ako ich napĺňať v etape PRACE 2.0. Aj keď konkrétne úlohy na tomto stretnutí neboli určené, diskusia bola veľmi plodná a iba podporila otrebu dosiahnuť čo najskorší konsenzus pre etapu PRACE 2.0

5. Odporúčané závery:
Závery, odporúčania a uznesenia Rady PRACE sú zhrnuté v prílohách č. 2 a 3. Na ich základe, a na základe predchádzajúcich uznesení je potrebné podporiť úsilie o dosiahnutie konsenzu v otázke druhej etapy fungovania organizácie PRACE. 
6. Prehľad prinesenej dokumentácie a miesto jej uloženia
Prílohy 1 – 5 v elektronickej forme, zaslané aj na Sekciu vysokých škôl, vedy a výskumu MŠVVŠ. Všetky materály pre zasadnutie Rady nie je účelné distribuovať, ale na požiadanie sú k dispozícii u delegáta.
	
7.   Osobitne vyhodnotený očakávaný prínos ZPC
Účasťou SR v organizácii PRACE prostredníctvom Výpočtového strediska SAV ako koordinátora vysokovýkonného vedeckého počítania v SR, sa otvorila možnosť čerpať prostriedky z projektov HORIZON 2020, ktorých žiadateľom je/bude konzorcium národných inštitúcií združených v PRACE. To sa už zhruba rok úspešne deje prostredníctvom projektu PRACE-4IP. Bude účelné, a výhodné zúčasniť sa projektu PRACE-5IP ako platný člen konzorcia, v zmysle uznesenia Rady. Na rozdiel od PRACE-4IP, keď sme do projektu vstupovali neskoro, a už sme jeho znenie a úlohu v ňom nedokázali výraznejšie ovplyvniť, tentokrát je VS SAV zaangažované napríprave projektu ako plnohodnotný člen konzorcia.
	
8.    Spôsob zverejnenia výsledkov ZPC, prenos získaných informácií
Podľa úvahy vedenia Sekcie vysokých škôl, vedy a výskumu MŠVVŠ.
Súhlasím so zverejnením správy na internete
	
Správu vypracoval: prof. RNDr. Jozef Noga, DrSc. 
Dátum: 27. 1. 2016
Správu schválil: 
 
Poznámka: Správu zo ZPC je potrebné vypracovať do 10 dní od jej ukončenia a predložiť na 
·	Sekciu vysokých škôl, vedy a výskumu
·	Sekciu medzinárodnej spolupráce